‘Gevaarlike’ griep vanjaar verwagArgieffoto Ná ŉ aanvanklike vertraging in die voorsiening van vanjaar se griepinspuitings word Suid-Afrikaners nou aangemoedig om vir dié winter se stamme van die griepvirus, wat blyk kwaadaardig te wees, ingeënt te word. Volgens Netcare is dit hierdie winter vir Suid-Afrikaners belangriker om ingeënt te word teen griep aangesien ŉ kouer as normale winter verwag word. Die gesondheidsorgmaatskappy het gesê byna 30 kinders het in Amerika gesterf nadat die Noordelike Halfrond een van sy ergste griepuitbrake in die afgelope jare ondervind het. Netcare het gesê die griepentstof wat aan hulle beskikbaar gestel is, het nie voldoende beskerming teen twee nuwe stamme van die griepvirus gebied nie. ŉ Nuwe entstof wat nou in die land beskikbaar is, is vervaardig om by die veranderinge in twee van die drie stamme aan te pas. “Die griepentstof is gewoonlik beskikbaar in Suid-Afrika in die begin van Maart, maar die aflewering is vanjaar uitgestel omdat die entstof aangepas moes word om beter ooreen te stem met die stamme van griep wat tans die ronde doen,” het dr. Annamarie Richter, mediese direkteur by Netcare se primêresorg-afdeling, gesê. Sy het verduidelik griepentstowwe word elke jaar aangepas om te voldoen aan die aanbevelings van die Wêreldgesondheidsorganisasie (WGO). “Volgens die Amerikaanse sentrums vir siektebeheer (CDC) was die entstowwe wat beskikbaar was vir die Noordelike Halfrond se griepseisoen vir 2014/2015 ongelukkig slegs 23% doeltreffend.” Richter raai Suid-Afrikaners aan om so gou moontlik ingeënt te word. Sy het gesê dit neem ongeveer twee weke ná inenting vir beskermende teenliggaampies om te ontwikkel. Health24